Helmikuun 5.-11. vietetään Suomen luonnonsuojeluliiton ja kirjastojen yhteistä Luonto lainassa -viikkoa! Tänä vuonna viikon teemana on lähiluonto. Helsingin luonnonsuojeluyhdistys eli Helsy järjestää viikolla ohjelmaa Itäkeskuksen ja Viikin kirjastoissa. Itäkeskuksen kirjastossa ja Stoassa on luvassa Helsyn toiminnan esittelyä, kirjailijavierailuja, kaavakoulutus, lähiluontoretki, Antti Kolin valokuvanäyttely sekä kirjanäyttely. Viikon tapahtumat ovat avoimia kaikille, tervetuloa! Kirjailijaesiintymiset to 8.2. klo 17:30–19:30: Lähiluonnosta ja sen suojelmisesta keskustellaan kolmen kirjailijan kanssa Itäkeskuksen kirjaston sisääntulokerroksen kirjastosalissa. Tapahtuman juontaa Juha Karsikas Helsingin luonnonsuojeluyhdistyksestä. klo 17:30 Raija Hentman – vaellusopas, retkeilytoimittaja ja -kirjailija – on Juha Karsikkaan haastateltavana. Hentmanin kirjoja voi ostaa tilaisuudessa tasarahalla 20 €. klo 18:10 Jaana Kanninen puhuu hänen ja Sanni Sepon toimittamasta kirjasta Huuto kaupunkiluonnon puolesta, joka käsittelee lähiluontokiistoja. klo 18:50 Sami Kiema kertoo esityksessään lahottajakäävistä sanoin ja kuvin. Kirjaa "Lahottajasienet kaupunkipuissa – riskejä ja rikkautta" saa ostaa tilaisuudessa. MobilePay 33 €. Kirjailijaesittelyt löytyvät ohjelman lopusta. Luonto lainassa -esittelypiste Stoan aulassa klo 12–20 Helsingin luonnonsuojeluyhdistys ja Natur och Miljö esittäytyvät Stoan aulassa. Luonto lainassa -viikolla Suomen luonnonsuojeluliiton jäseneksi liittyvät saavat halutessaan jäsenlahjaksi Pinnan alla -retkihuivin. Liittyä voi myös esittelypisteellä, mutta lahja postitetaan jälkikäteen. Lisäksi tulossa: Kaavakoulutus aloittelijoille pe 9.2. klo 16.30-17.30 Jyri Mikkola Suomen luonnonsuojeluliiton Uudenmaan piiristä pitää kaikille avoimen koulutuksen kaavoituksesta perjantaina 9.2. klo 16:30–17:30 Itäkeskuksen kirjaston alakerran Kanerva-neukkarissa. Koulutuksessa opit, miten kaavoitus etenee ja miten voit siihen vaikuttaa. Koulutuksen jälkeen voit halutessasi jäädä keskustelemaan kaavoituksesta klo 18 saakka. Paikalla on myös Helsyn järjestösihteeri Emilia Pippola vastaamassa Helsingin ajankohtaisia kaavahankkeita ja Helsyn toimintaa koskeviin kysymyksiin. Lähiluontoretket viikonloppuna Lauantaina 10.2. klo 12–14 retki Matokalliolle. Tapaaminen Stoan aulassa, kirjaston sisäänkäynnin luona klo 12.00. Ota mukaan pienet eväät ja mielellään myös lämmintä juotavaa. Ei ennakkoilmoittautumista, tervetuloa! Sunnuntaina 11.2. klo 13–15 retki Mellunmäen Ojapuistoon Bredbackan asemakaavamuutoksen alueelle. Tapaaminen Uussillantien bussipusäkillä (pysäkkitunnus: H4352) Mellunkylän pelastusaseman kohdalla. Ei ennakkoilmoittautumista, tervetuloa! Antti Kolin näyttely kirjaston taideseinällä koko viikon Vuosaarelainen biologi, valokuvaaja ja tietokirjailija Antti Koli ripustaa valokuviaan Itäkeskuksen kirjaston taideseinälle Luonto lainassa -viikon ajaksi. Lisäksi Viikin kirjastossa korjauspaja 10.2. klo 12–15 Lauantaina 10.2. Viikin kirjastossa järjestetään kaikille avoin korjauspaja, jossa on mahdollista korjata rikkinäisiä vaatteita ja jutella kestävän elämäntavan aiheista. Aiempaa osaamista ei tarvita, Korjauskaupungin aktiivit neuvovat ja opastavat tarvittaessa. Tapahtuman järjestetävät yhteistyössä Viikin kirjasto, Korjauskaupunki, Suomen luonnonsuojeluliiton Uudenmaan piiri ja Helsingin luonnonsuojeluyhdistys. Kirjastossa samaan aikaan myös Helsingin luonnonsuojeluyhdistyksen esittelypiste. Kirjailijavieraiden esittelyt Jaana Kanninen on toimittaja ja kirjailija, joka teki Ylessä pitkän uran erityisesti ulkomaantoimittajana. Ylessä Kannisen vastuualueita olivat globaalit ympäristöongelmat, ihmisoikeudet ja Latinalainen Amerikka. Hän oli kaiketi ensimmäinen suomenkielinen toimittaja, joka on käsitellyt ilmastonmuutosta 1980-luvun puolivälistä alkaen. Kanninen sai 2013 valtion tiedonjulkistamispalkinnon ilmastojournalismista. Hän on ollut viitisen vuotta eläkkeellä Ylestä ja julkaissut sinä aikana kolme kirjaa. Koulutukseltaan Kanninen on ympäristötieteiden maisteri. Esityksessään Kanninen puhuu hänen ja Sanni Sepon toimittamasta kirjasta Huuto kaupunkiluonnon puolesta, joka käsittelee lähiluontokiistoja. Sami Kiema on arboristi, jolla on 25 vuoden kokemus kaupunkipuista, niiden hoidosta ja lahottajista. Hän on myös luontokartoittajana tehnyt kääpäselvityksiä. Lahottajakäävät kuuluvat monimuotoiseen luontoon. Ne voivat muodostaa riskin lahottaessaan puita, mutta samalla luovat elinympäristöjä, pesäpaikkoja ja ravintoa lukuisille eliölajeille. Kiema kertoo esityksessään lahottajakäävistä sanoin ja kuvin. Kirjaa "Lahottajasienet kaupunkipuissa – riskejä ja rikkautta" saa ostaa tilaisuudessa. MobilePay 33 €. Raija Hentman on vaellusopas, retkeilytoimittaja ja -kirjailija. Hän on vetänyt yli neljäkymmentä vuotta lukuisia retkeilykursseja ja vaelluksia sekä pitänyt retkiruokakursseja ja luentoja. Hentmanin laatimat Etelä-Suomen retkeilyoppaat 1 ja 2 sekä Uusi pääkaupunkiseudun retkeilyopas muodostavat laajan kokonaisuuden, jonka kohteiden selvittämiseen ja kohteiden kiertämiseen hän on omistanut toistakymmentä vuotta. Juha Karsikas haastattelee Raija Hentmania. Hentmanin kirjoja voi ostaa tilaisuudessa tasarahalla 20 €. Lähde mukaan Kirjastosta aktivistiksi -haasteeseen! Helmet-kirjastojen Kirjastosta aktivistiksi -ympäristöhaasteessa kannustetaan kaikkia ryhtymään toimintaan ympäristön puolesta kymmenkohtaisen aktivistidiplomin avulla. Tutustu haasteeseen kotisivuillamme tai instagramissa @aktivistidiplomi - ollaan rohkeita yhdessä!
Luonto lainassa -viikko: kirjailijavieraat klo 17.30
Luonto lainassa -viikon kirjailijavieraat klo 17.30 alkaen, ja Luonnonsuojeluyhdistysten toiminnan esittely Stoan aulassa klo 12 alkaen. Tervetuloa!